**ՀԻՄՆԱՎՈՐՈՒՄ**

**«Հայաստանի Հանրապետության կառավարության 2016 թվականի նոյեմբերի 3-ի №1122-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի վերաբերյալ**

**1. Իրավական ակտի անհրաժեշտությունը (նպատակը).**

Նախագծի նպա­տակը բնական գազի և էլեկտրական էներգիայի օրինակով սոցիալապես անապահով ընտանիքների համար խմելու ջրի ոլորտում նույնպես հնարավորինս նվազ սակագներ սահմանելու հնարավորության ստեղծումն է:

**2. Ընթացիկ իրավիճակը և առկա խնդիրները.**

Պետական սեփականություն հանդիսացող ջրային համակարգերը վարձակալության հանձնելու նպատակով կազմակերպված միջազգային մրցույթի արդյունքում «Վեոլիա Օ-Կոմպանի Ժեներալ Դեզ Օ», «Վեոլիա Ջուր» ընկերությունների և ՀՀ կառավարության (ի դեմս ջրային կոմիտեի) միջև 21.11.2016թ. կնքվել է վարձակալության պայմանագիր (այսուհետ՝ վարձակալության պայմանագիր) և 2017 թվականի հունվարի 1-ից «Վեոլիա Ջուր» ՓԲԸ-ն սկսել է իր գործունեությունը։ Ընդ որում, մրցույթի արդյունքում ձևավորված՝ խմելու ջրի մատակարարման և ջրահեռացման (կեղտաջրերի մաքրման) ծառայությունների մատուցման 15 տարվա բազիսային սակագները և դրանց ճշգրտման մեխանիզմները նույնությամբ ամրագրվել են ՀՀ հանրային ծառայությունները կարգավորող հանձնաժողովի (այսուհետ՝ հանձնաժողով) կողմից «Վեոլիա Ջուր» ՓԲԸ-ին տրված լիցենզիայի պայմաններում։ Համաձայն նշված մրցույթի արդյունքում ձևավորված բազիսային սակագների սցենարի՝ ծառայությունների մատուցման սակագները վարձակալության պայմանագրի 2-րդ տարվանից (2018 թվականից) սկսած յուրաքանչյուր տարի աճում են՝ իրենց առավելագույն շեմին հասնելով 2023 թվականին և այնուհետև աստիճանաբար նվազում։ Սակայն, անցած 4 տարիների (2018-2021 թվականներ) ընթացքում խմելու ջրի մատակարարման և ջրահեռացման (կեղտաջրերի մաքրման) ծառայությունների սակագների նախատեսված աճը սպառողների համար չի կիրառվել՝ ՀՀ կառավարության կողմից ընկերությանը նշված աճը համապատասխան մեխանիզմներով փոխհատուցելու արդյունքում։

Ներկայումս «Վեոլիա Ջուր» ՓԲԸ-ն հանձնաժողով է ներկայացրել վարձակալության 6-րդ պայմանագրային տարվա համար բազիսային սակագների ճշգրտման հերթական հայտը, համաձայն որի խմելու ջրի մատակարարման և ջրահեռացման (կեղտաջրերի մաքրման) ծառայությունների մատուցման գումարային սակագինն առաջարկվել է 223.7 դրամ/խմ (ներառյալ ԱԱՀ-ն)՝ գործող 180 դրամ/խմ-ի (ներառյալ ԱԱՀ-ն) փոխարեն։

Հանձնաժողովի, ՀՀ տարածքային կառավարման և ենթակառուցվածքների նախարարության ջրային կոմիտեի և «Վեոլիա Ջուր» ՓԲԸ-ի հետ ներկայումս ընթանում են քննարկումներ վարձակալության պայմանագրում և «Վեոլիա Ջուր» ՓԲԸ-ի լիցենզիայի պայմաններում համապատասխան փոփոխություններ կատարելու հարցը, որի շրջանակում հանձնաժողովն առաջարկել է վարձակալության պայմանագրի մնացած 10 տարիների (2022-2031թթ.) համար կիրառել խմելու ջրի մատակարարման և ջրահեռացման (կեղտաջրերի մաքրման) ծառայությունների մատուցման հնարավորինս կայուն սակագնային քաղաքականություն՝ միաժամանակ միայն սոցիալապես անապահով ընտանիքների համար չկիրառելով սակագների բարձրացումը և անփոփոխ թողնելով գործող 180 դրամ/խմ (ներառյալ ԱԱՀ-ն) մեծությունը։

**3. Առկա խնդիրների առաջարկվող լուծումները.**

Նախագծով նախատեսվում է առաջարկել հանձնաժողովին խմելու ջրի մատակարարման և ջրահեռացման (կեղտաջրերի մաքրման) ծառայությունների սակագները սահմանելիս, ՀՀ կառավարության 2016 թվականի նոյեմբերի 3-ի №1122-Ն որոշման 1-ին կետով նախատեսված սոցիալապես անապահով ընտանիքներին խմելու ջրի ոլորտի մասով նույնպես դիտարկել որպես առանձին սպառողական խումբ` վերջիններիս համար սահմանելով հնարավոր նվազ սակագներ:

**4. Նախագծի մշակման գործընթացում ներգրավված ինստիտուտները և անձինք.**

Նախա­­գի­ծը մշակվել է ՀՀ աշխատանքի և սոցիալական հարցերի նախարարության կողմից:

**5. Իրավական** **ակտի** **կիրառման** **դեպքում** **ակնկալվող** **արդյունքը.**

Նախագծի ընդուն­­­­­­­­­­­­­ման արդ­յուն­­քում հանձնաժողովը հնարավորություն կունենա ՀՀ կառավարության 2016 թվականի նոյեմբերի 3-ի №1122-Ն որոշման 1-ին կետով նախատեսված սոցիալապես անապահով ընտանիքների համար խմելու ջրի մատակարարման և ջրահեռացման (կեղտաջրերի մաքրման) ծառայությունների համար սահմանել հնարավորինս նվազ սակագներ։

**ԱՄՓՈՓԱԹԵՐԹ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2016 ԹՎԱԿԱՆԻ ՆՈՅԵՄԲԵՐԻ 3-Ի №1122-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

|  |  |  |
| --- | --- | --- |
| **1. ՀՀ արդարադատության նախարարություն** | | 08.11.2021 |
| N /27.3/36122-2021 |
| 1. «Հայաստանի Հանրապետության կառավարության 2016 թվականի նոյեմբերի 3-ի N 1122-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) վերաբերյալ հարկ ենք համարում հայտնել, որ Հայաստանի Հանրապետության կառավարության 2016 թվականի նոյեմբերի 3-ի N 1122-Ն որոշման նախաբանում՝ որպես որոշման ընդունման լիազորող նորմ հղում է կատարված «Իրավական ակտերի մասին» օրենքի 14-րդ հոդվածի 3-րդ մասին: Նշվածը օրենքն ուժը կորցրած է ճանաչվել 2018 թվականի ապրիլի 7-ին: Այս կապակցությամբ, անհրաժեշտ է նկատի ունենալ, որ ՀՀ Սահմանադրության 6-րդ հոդվածի 2-րդ մասի համաձայն՝ Սահմանադրության և օրենքների հիման վրա և դրանց իրականացումն ապահովելու նպատակով Սահմանադրությամբ նախատեսված մարմինները ***կարող են օրենքով լիազորվել*** ընդունելու ենթաօրենսդրական նորմատիվ իրավական ակտեր**:**  «Նորմատիվ իրավական ակտերի մասին» օրենքի 13-րդ հոդվածի 1-ին մասի համաձայն՝ ենթաօրենսդրական նորմատիվ ***իրավական ակտը ունենում է նախաբան, որում նշվում է օրենսդրական իրավական ակտի հոդվածը կամ մասը, որը ներառում է Սահմանադրության 6-րդ հոդվածի 2-րդ մասով սահմանված լիազորող նորմեր:***  Հաշվի առնելով վերոգրյալը՝ գտնում ենք, որ Նախագծով նախատեսված փոփոխություններն ու լրացումները հնարավոր կլինի կատարել միայն Հայաստանի Հանրապետության կառավարության 2016 թվականի նոյեմբերի 3-ի N 1122-Ն որոշման նախաբանում լիազորող նորմը լրացնելու հետ միաժամանակ: | **Չի ընդունվել։**  Հաշվի առնելով նախագծի հրատապությունը և կարևորությունը՝ սոցիալապես անապահով ընտանիքների համար խմելու ջրի ոլորտում նույնպես հնարավորինս նվազ սակագներ սահմանելու հնարավորության ստեղծումը, առաջարկվում է Նախագիծն ընդունել այս խմբագրությամբ։  Միաժամանակ հայտնում եմ, որ լիազորող նորմ նախատեսվում է սահմանել «Սոցիալական աջակցության մասին» օրենքով, որը մշակման փուլում է։ | |
| 2. Նախագծի 1-ին կետի 5-րդ կետով նոր խմբագրությամբ շարադրվող 2.2-րդ կետի բ. ենթակետի «ընտանիքների կողմից սպառած և նրանց մատուցված» բառերն առաջարկում ենք փոխարինել «ընտանիքներին մատուցված» բառերով՝ նկատի ունենալով նույն կետի ա. ենթակետի ձևակերպումները: Բացի այդ, անհրաժեշտ է նոր խմբագրությամբ շարադրվող կետի համարակալումը համաատասխանեցնել «Նորմատիվ իրավական ակտերի մասին» օրենքի 14-րդ հոդվածի 5-րդ մասի պահանջներին, այն է՝ ենթաօրենսդրական նորմատիվ իրավական ակտերում դրույթները շարադրվում են հերթական համար ունեցող կետերի տեսքով: Կետերը կարող են բաժանվել միայն համարակալված ենթակետերի, իսկ ենթակետերը` միայն համարակալված պարբերությունների: Կետերը համարակալվում են արաբական թվանշաններով, որոնք տեքստից բաժանվում են միջակետով: **Ենթակետերը համարակալվում են արաբական թվանշաններով,** որոնք տեքստից բաժանվում են փակագծով: Պարբերությունները համարակալվում են հայերենի այբուբենի փոքրատառերով, որոնք տեքստից բաժանվում են միջակետով: | **Ընդունվել է։** | |
| 3. Նախագծի 2-րդ կետն առաջարկում ենք վերանայել և Նախագծի ուժի մեջ մտնելու ժամկետ նախատեսել 2022 թվականի հուլիսի 1-ը՝ նկատի ունենալով, որ Նախագծով նախատեսված կարգավորումները փոխկապակցված են և առաձին կետերի ուժի մեջ մտնելու տարբեր ժամկետներ նախատեսելը նպատակահարմար չէ: | **Չի ընդունվել։**  Նախագծի 1-ին կետի 1-3-րդ ենթակետերով ստեղծվում է սոցիալապես անապահով ընտանիքների համար խմելու ջրի ոլորտում նույնպես հնարավորինս նվազ սակագներ սահմանելու հնարավորություն, իսկ 4-6-րդ ենթկետերով սահմանվում են տեղեկատվության փոխանակման հետ կապված ընթացակարգեր, որոնք հնարավոր է ապահովել 2022թ․ հուլիս ամսից (որի համար փոփոխություններ պետք է կատարվեն նաև ՀՀ կառավարության 30.01.2014թ․ N 145-Ն որոշման մեջ)։ | |
| **2. ՀՀ տարածքային կառավարման և ենթակառուցվածքների նախարարություն** | | 03.11.2021թ. |
| N ԳՍ/15.3/28578-2021 |
| 1. 1-ին կետի 1)-ին, 2)-րդ և 5)-րդ ենթակետերում «վերջիններիս» բառը փոխարինել «նրանց» բառով. | **Ընդունվել է:** | |
| 2. 1-ին կետի 1)-ին, 2)-րդ, 3)-րդ և 5)-րդ ենթակետերում «խմելու ջրի մատակարարման, ջրահեռացման (կեղտաջրերի մաքրման) ծառայությունների» բառերը փոխարինել «խմելու ջրի մատակարարման և ջրահեռացման (կեղտաջրերի մաքրման) ծառայությունների» բառերով. | **Ընդունվել է:** | |
| 3. 1-ին կետի 6)-րդ ենթակետի «ընկերության տնօրենին» բառերը փոխարինել «ընկերության գլխավոր տնօրենին» բառերով։ | **Ընդունվել է:** | |
| Հարկ ենք համարում նշել, որ մի շարք համայնքներ չեն սպասարկվում «Վեոլիա Ջուր» ՓԲ ընկերության կողմից կամ ընդգրկված են վերջինիս կողմից մեծածախ սակագնով սպասարկվող համայնքների ցանկում, ինչը ենթադրում է, որ համայնքի բնակիչներին ջուրը մատակարարվում և սպասարկման վճարը գանձվում է համայնքապետարանների կողմից։ Այս համատեքստում կարծում ենք, որ Նախագիծն ունի խմբագրման կարիք՝ սոցիալապես անապահով բոլոր ընտանիքներին հավասար հնարավորություններ ընձեռելու համար։ | **Ընդունվել է ի գիտություն:** | |
| **3. ՀՀ Էկոնոմիկայի նախարարություն** | | 03.11.2021թ. |
| N 01/16323-2021 |
| 1. Քննության առնելով «Հայաստանի Հանրապետության կառավարության 2016 թվականի նոյեմբերի 3-ի N 1122-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագիծը՝ հայտնում ենք, որ ՀՀ էկոնոմիկայի նախարարությունը վերջինիս վերաբերյալ առաջարկություններ և առարկություններ չունի։ | **Ընդունվել է ի գիտություն:** | |
| **4. ՀՀ հանրային ծառայությունները կարգավորող հանձնաժողով** | | 03.11.2021թ. |
| N ԳԲ/34.3-Մ2-2/3709-2021 |
| ՀՀ հանրային ծառայությունները կարգավորող հանձնաժողովը «Հայաստանի Հանրապետության կառավարության 2016 թվականի նոյեմբերի 3-ի №1122-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ սկզբունքային առարկություններ չունի։  Միևնույն ժամանակ՝  1. հաշվի առնելով, որ Նախագծով նախատեսվող սոցիալապես անապահովների համար հանձնաժողովի սահմանած սակագներն ուժի մեջ են մտնելու 2022 թվականի հունվարի 1-ից և նպատակ ունենալով խուսափել հնարավոր տարընթերցումներից՝ առաջարկում ենք Նախագծի 1-ին կետի 5-րդ ենթակետով խմբագրվող ՀՀ կառավարության 03.11.2016թ. №1122-Ն որոշման 2.2 կետի «բ» ենթակետում «ցուցակում նշված ամիսների» բառերը փոխարինել «2022 թվականի հունվարից մինչև հուլիսը (ներառյալ) ամիսների» բառերով, իսկ «գ» ենթակետում «հաշվարկվող նվազ սակագնի» բառերը փոխարինել «Վեոլիա Ջուր» փակ բաժնետիրական ընկերության կողմից կիրառված և Հայաստանի Հանրապետության հանրային ծառայությունները կարգավորող հանձնաժողովի կողմից սոցիալապես անապահով համարվող ընտանիքների համար սահմանած նվազ սակագների տարբերության արդյունքում հաշվարկված» բառերով. | **Ընդունվել է մասամբ:**  1. Նախագծի 5-րդ կետի «բ» ենթակետի վերաբերյալ առաջարկը չի ընդունվել, քանի որ ընտանիքը 2022 թվականի հուվարից-հուլիս ժամանակահատվածում 20.00-ից բարձր միավոր կարող է ունենալ տարբեր ամիսների համար:  2. «գ» ենթակետի վերաբերյալ առաջարկն ընդունվել է. ենթակետը խմբագրվել է: | |
| 2. նպատակ ունենալով սոցիալապես անապահովների համար սահմանված նվազ սակագների փաստացի կիրառմամբ պայմանավորված հնարավորինս շուտ կանոնակարգել մատակարար-սպառող հարաբերություններում առաջացող անորոշությունները՝ հնարավորության դեպքում առաջարկում ենք Նախագծի 1-ին կետի 4-6-րդ ենթակետերը 2022 թվականի հուլիսի 1-ի փոխարեն ուժի մեջ մտցնել 2022 թվականի ապրիլի 1-ից՝ միաժամանակ համապատասխանաբար փոխելով նոր խմբագրությամբ շարադրվող ՀՀ կառավարության 03.11.2016թ. №1122-Ն որոշման 2.2 կետը։ | **Չի ընդունվել:**  Առկա աշխատանքային ռեսուրսով անհրաժեշտ տեղեկատվության հավաքագրման աշխատանքները հնարավոր է ավարտել ոչ շուտ, քան հուլիսը: | |
| **5. ՀՀ ֆինանսների նախարարություն** | | 05.11.2021թ. |
| N 01/8-3/17970-2021 |
| 1. Ուսումնասիրելով «Հայաստանի Հանրապետության կառավարության 2016 թվականի նոյեմբերի 3-ի N 1122-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագիծը (Այսուհետ՝ Նախագիծ), որով նախատեսվում է սոցիալապես անապահով ընտանիքների համար բնական գազի և էլեկտրական էներգիայի օրինակով խմելու ջրի ոլորտում նույնպես հնարավորինս նվազ սակագներ սահմանելու հնարավորության ստեղծում, հայտնում ենք, որ առարկություններ չունենք՝ նկատի ունենալով, որ փոխհատուցումն իրականացվում է առանց բյուջետային ծախսերի ավելացման պահանջի:  Միաժամանակ, սոցիալապես անապահով ընտանիքներին ցածր սակագնով ծառայությունների մատուցման նախաձեռնությունը կարծում ենք, որ պետք է քննարկվի առավել թափանցիկ և համակարգային ձևով՝ ներառելով սոցիալական տարբեր խմբերից վերջիններիս ընտրության պարզաբանումները, պետության կողմից վարվող սոցիալական քաղաքականության շրջանակներում որպես աջակցության ձևաչափ՝ ցածր սակագներով ծառայությունների մատուցման միջոցով աջակցության ձևի ընտրությունը և այլն: | **Ընդունվել է ի գիտություն:** | |